Efter kritik af Danmarks håndtering af de såkaldte hate crimes, forbrydelser med motiv i offerets race, religion eller seksualitet, er landets betjente sat på skolebænken. Onsdag var turen kommet til de nordjyske betjente.

25 nordjyske betjente var onsdag til kursus i at håndtere hate crimes, som er forbrydelser med udgangspunkt i offerets race, religion eller seksualitet. Danmark er tidligere blevet kritiseret af håndteringen af disse forbrydelser, og derfor har PET og Institut for Menneskerettigheder arrangeret et kursus for landets betjente. PET har registreret 7 tilfælde af hate crimes i Nordjylland i 2009, men dette tal kan være lavt sat i forhold til virkeligheden. - Der er en meget stor forskel på de forbrydelser, der bliver anmeldt, og de forbrydelser, som folk tilsyneladende mener sig udsat for. Der er altså et enormt mørketal for hadmotiverede forbrydelser, siger Jesper Høg, vagtleder i Københavns Politi og projektleder på Stop Hadforbrydelser til TV2/Nord.